b'\n_START_ARTICLE_\nOperation Silberfuchs\n_START_SECTION_\nPlanl\xc3\xa6gning og forberedelse\n_START_PARAGRAPH_\nEfter bes\xc3\xa6ttelsen af Norge i 1940 havde Tyskland lavet planer for en bes\xc3\xa6ttelse af nikkelminerne ved Petsamo ved en operation med kodenavnet Operation Renntier (Rensdyr) i tilf\xc3\xa6lde af en ny finsk-sovjetisk krig. Tyskland fik ret til at transportere tropper og forsyninger gennem det nordlige Finland i september 1940._NEWLINE_I januar 1941 blev en tysk officer Erich Buschenhagen beordret til Finland for at diskutere muligheden af en f\xc3\xa6lles finsk-tysk indsats mod Sovjetunionen \xe2\x80\x93 under finsk ledelse._NEWLINE_I slutningen af februar fik Buschenhagen fuldmagt til at forhandle en f\xc3\xa6lles offensiv indsats. Med udgangspunkt i pagten om med-krigsf\xc3\xb8relse blev der opstillet planer for flytning af tyske tropper i Nordnorge ind p\xc3\xa5 finsk territorium. Disse operationer fik kodenavnet (Blaufuchs I og Blaufuchs II) og blev indledt i juni 1941. Fem tyske divisioner og forskellige tilknyttede enheder, herunder to kampvognsenheder blev f\xc3\xb8rt i stilling i det nordlige Finland, hvor de sluttede sig til de finske styrker, som var blevet mobiliseret under d\xc3\xa6kke af man\xc3\xb8vrer i gr\xc3\xa6nseomr\xc3\xa5det._NEWLINE_Finnerne og tyskerne enedes om at gennemf\xc3\xb8re en knibtangsman\xc3\xb8vre i tre faser. Den f\xc3\xb8rste fase Operation Renntier, var bes\xc3\xa6ttelsen af Petsamo regionen ved hj\xc3\xa6lp af to alpedivisioner under generaloberst Eduard Dietls Gebirgskorps Norwegen). Det indebar, at de tyske tropper blev flyttet fra norsk omr\xc3\xa5de ved Kirkenes til et sted, hvor de kunne st\xc3\xb8de frem mod Murmansk._NEWLINE_Den anden og tredje fase skulle iv\xc3\xa6rks\xc3\xa6ttes samtidigt. Det nordlige angreb med kodenavnet Operation Platinfuchs gik ud p\xc3\xa5, at tropperne fra Norge med assistance af den finske bataljon af gr\xc3\xa6nsevagter angreb mod \xc3\xb8st fra Petsamo i retning af havnen Murmansk ved Barentshavet. Dette angreb ville komme til at st\xc3\xa5 overfor de to divisioner i den sovjetiske 14. arme samt den 14. og 52. riffeldivision. M\xc3\xa5let for Platinfuchs var erobringen af Murmansk og binding af sovjetiske tropper, s\xc3\xa5 de ikke kunne inds\xc3\xa6ttes i operationer l\xc3\xa6ngere sydp\xc3\xa5._NEWLINE_De sydlige angreb med kodenavnet Operation Polarfuchs blev udf\xc3\xb8rt af det tyske XXXVI Korps under general Hans Feige. Det skulle angribe mod \xc3\xb8st fra Kuusamo regionen land linjen Salla-Urinsalmo. Denne styrke bestod af to tyske divisioner: 169. infanteridivision og SS division Nord samt den finske 6. division foruden to s\xc3\xa6rlige kampvognsenheder. De kom til at st\xc3\xa5 overfor den sovjetiske 122. riffeldivision. Denne operation havde til form\xc3\xa5l at erobre byen Kandalaksja ved Hvidehavet i Karelen og binde tropper fra den sovjetiske Nordfront, som ellers kunne v\xc3\xa6re blevet indsat mod Platinfuchs, samt at afsk\xc3\xa6re Murmansk og Kolahalv\xc3\xb8en fra resten af Sovjetunionen._NEWLINE_Disse operationer ville blive gennemf\xc3\xb8rt i koordination med de finske operationer, herunder den finske h\xc3\xa6rs offensiver omkring Ladoga s\xc3\xb8en, gennem Det Karelske N\xc3\xa6s og gennem \xc3\x98stkarelen, som blev gennemf\xc3\xb8rt i Forts\xc3\xa6ttelseskrigen.\n_START_SECTION_\nOperation Renntier\n_START_PARAGRAPH_\nDen f\xc3\xb8rste fase, Operation Renntier, blev igangsat den 22. juni 1941, samtidig med at Operation Barbarossa blev indledt. De to divisioner i det tyske bjergkorps rykkede frem fra Kirkenes og begyndte at tage opstilling i det finske omr\xc3\xa5de omkring Petsamo. Operationen var en succes, idet fremkomsten af et tysk korps ved gr\xc3\xa6nsen kom som en overraskelse for den R\xc3\xb8de H\xc3\xa6r. Dietls tropper omgrupperede sig og forberedte sig p\xc3\xa5 igangs\xc3\xa6ttelsen af operation Platinfuchs. Mod syd forberedte enhederne i Feiges XXXVI Korps sig p\xc3\xa5 deres angreb. Den 25. juni 1941 bombede sovjetiske fly en r\xc3\xa6kke finske byer, og Finland gik ind i krigen, hvilket banede vejen for, at Operation Silberfuchs kunne begynde.\n_START_SECTION_\nPlatinfuchs\n_START_PARAGRAPH_\nDen 29. juni blev Dietls angreb mod de to sovjetiske divisioner igangsat. Mens tyskerne langsomt rykkede frem, forst\xc3\xa6rkedes den sovjetiske front med yderligere en division og adskillige infanterienheder fra fl\xc3\xa5den i Murmansk. De sovjetiske styrker var herefter i st\xc3\xa6rkt bef\xc3\xa6stede stillinger og i overtal i forhold til angriberne. Efter adskillige forg\xc3\xa6ves angreb forbi Litsa floden indr\xc3\xb8mmede Dietl den 22. september, at operation Platinfuchs var sl\xc3\xa5et fejl. Da tyskerne indstillede de offensive operationer, blev frontlinjen snart fastl\xc3\xa5st, og Nordfronten forblev ret stabil indtil den Fjerde Strategiske Offensiv \xe2\x80\x93 den sovjetiske offensiv i 1944. Der var kun mindre forpostf\xc3\xa6gtninger mellem skipatruljer.\n_START_SECTION_\nPolarfuchs\n_START_PARAGRAPH_\nMod syd indledtes Polarfuchs ogs\xc3\xa5 den 29. juni. SS division Nord blev sendt i aktion omkring landsbyerne M\xc3\xa4rk\xc3\xa4j\xc3\xa4rvi og Salla. Divisionen klarede sig d\xc3\xa5rligt i de voldsomme kampe og led store tab. Den mistede 700 mand p\xc3\xa5 to dage, og angrebet br\xc3\xb8d sammen overfor den kraftige modstand fra fjenden. Fremrykningen mod Kandalaksja gik efterh\xc3\xa5nden i st\xc3\xa5, og tropperne i Feiges korps gravede sig ned. Fronten stivnede ligesom l\xc3\xa6ngere mod nord, og kampene blev reduceret til forpostf\xc3\xa6gtninger. Operationen blev stoppet efter ordre fra Adolf Hitler den 22. september.\n_START_SECTION_\nKonklusion\n_START_PARAGRAPH_\nDen fejlslagne operation Silberfuchs fik varig betydning for krigens forl\xc3\xb8b. Mens resten af de sovjetiske linjer var brudt sammen i 1941, havde styrkerne i Roman Panins Nordfront holdt stand og havde givet de tyske tropper tab p\xc3\xa5 op til 15%._NEWLINE_Den fejlslagne tyske operation kan tilskrives en r\xc3\xa6kke faktorer: Terr\xc3\xa6net, som hindrede fremrykningen og f\xc3\xb8rte til, at de i alt for h\xc3\xb8j grad var afh\xc3\xa6ngige af vejene ved fremrykning. D\xc3\xa5rlig efterretningsvirksomhed, som f\xc3\xb8rte til fejlagtige antagelser inden angrebet. Lange og besv\xc3\xa6rlige kommunikationslinjer. Og endelig beslutsom modstand fra de sovjetiske tropper som gjorde det n\xc3\xb8dvendige gennembrud til en umulighed og frontens stagnation uundg\xc3\xa5elig._NEWLINE_Havnen i Murmansk forblev i sovjetiske h\xc3\xa6nder gennem hele krigen, og ca. en fjerdedel af alle forsyninger af Lend-Lease materiel blev losset i denne havn og havnen i Arkhangelsk. Forsyningerne, som ankom til disse havne, hjalp det sovjetiske forsvar med hurtigt at overvinde katastroferne i 1941._NEWLINE_Krigen i nord trak ud indtil krigens slutning i maj 1945. I september 1944 indgik Finland og Sovjetunionen V\xc3\xa5benstilstanden i Moskva, og Laplandskrigen br\xc3\xb8d ud mellem Finland og Tyskland. I oktober 1944 gennemf\xc3\xb8rte den R\xc3\xb8de H\xc3\xa6r et fremst\xc3\xb8d i retning mod Petsamo og Kirkenes og opn\xc3\xa5ede en afg\xc3\xb8rende sejr mod de tyske tropper i det arktiske omr\xc3\xa5de.'